РЕГЛАМЕНТ (ЕО) № 572/2008 НА КОМИСИЯТА
от 19 юни 2008 година
за изменение на Регламент (ЕО) № 1238/95 по отношение на размера на годишната такса и таксите, свързани с техническата проверка, които се плащат на Службата на Общността за сортовете растения, и начина на плащане
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2100/94 на Съвета от 27 юли 1994 г. относно правната закрила на Общността на сортовете растения (1), и по-специално член 113 от него,
след като се консултира с административния съвет на Службата на Общността за сортовете растения,
като има предвид, че:
(1)
Регламент (ЕО) № 1238/95 на Комисията от 31 май 1995 г. за установяване на правила за прилагане на Регламент (ЕО) № 2100/94 на Съвета относно таксите, които се плащат на Службата на Общността за сортовете растения (2) определя таксите, които се плащат на Службата на Общността за сортовете растения (наричана по-долу „Службата“), и размерите на тези такси.
(2)
Финансовият резерв на Службата достигна ниво, което надхвърля необходимото за осигуряване на непрекъснатостта на нейните операции. Поради тази причина годишната такса и таксите, свързани с техническата проверка бяха намалени. Финансовият резерв на Службата достигна понастоящем нормални стойности и приходите следва да се покачат до стойност, която е достатъчна за балансирането на бюджета на Службата. За постигане на тази цел годишната такса и таксите за техническа проверка следва да бъдат повишени.
(3)
По отношение на новите видове опитът, придобит по отношение на групите такси за техническа проверка на декоративни растения, показа необходимост от промяна на някои от тези групи такси.
(4)
С оглед улесняване на плащането на таксите и на допълнителните такси следва да се позволи плащането с разплащателни карти, при определени условия и ограничения, които следва да бъдат определени от председателя на Службата.
(5)
Освен това в целия Регламент (ЕО) № 1238/95 думата „екю“ следва съответно да бъде заменена с думата „евро“.
(6)
Регламент (ЕО) № 1238/95 следва да бъде съответно изменен.
(7)
Мерките, предвидени в настоящия регламент, са в съответствие със становището на Службата на Общността за сортовете растения,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1238/95 се изменя, както следва:
1.
В член 1, параграф 2 думата „екю“ се заменя с думата „евро“;
2.
В член 3, параграф 2 букви a), б) и в) се заменят със следното:
„a)
издаване или изпращане на заверени чекове, платими в евро на Службата;
б)
преводи в евро по сметка в пощенски клон в полза на Службата;
в)
плащане по банкова сметка в евро на Службата; или
г)
плащане с разплащателна карта.“
3.
В член 7, параграф 1, член 8, параграф 1, член 10, параграф 1, букви а), в) и г), член 11, параграф 1, член 13, параграф 3 и член 14, параграфи 2 и 4 думата „екю“ се заменя с думата „евро“.
4.
Член 9, параграф 1 се заменя със следния текст:
„1. Службата изисква от всеки титуляр на правна закрила на Общността на сортовете растения (наричан по-долу „титулярят“) такса за всяка година от срока на валидност на правната закрила на Общността на сортовете растения (наричана по-долу „годишна такса“) в размер на 300 EUR за 2009 г. и годините след това.“
5.
Приложение I към Регламент (ЕО) № 1238/95 се заменя с текста от приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2009 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 юни 2008 година.